हमारा हिंदोस्तॉं सारे जहॉं से अच्छा है, इसलिए नए साल में मेरी दुआ है कि हम जो उसकी बुलबुले हैं, वे भी हिंदोस्तॉ की बुनियाद को बचाने लायक़ बन जाएं। गाएं-गुनगुनाएं या चीखें-चिल्लाएं, कुछ भी करें, मगर बहेलियों से बची रहें। दुआ करता हूं कि नरेंद्र भाई की तमाम को़शिशों के बावजूद आर्थिक मंदी न आए, बेरोज़गारी न बढ़े, कामगारों को काम मिले, दूकानदारों को ग्राहक मिलें, सकल घरेलू उत्पाद न गिरे और अपने ही पैसे की आस में लगी कतारें जल्दी गायब हो जाएं। दुआ करता हूं कि ग़रीब सलामत रहे, कमज़ोर बचा रहे, जम्हूरियत क़ायम रहे और देश को अपने-परायों की बुरी नज़र न लगे। दुआ करता हूं कि दुआओं का मेरा यह हौसला 2017 में भी क़ायम रहे!